સામાન્ય રીતે આપણા ઘરે કોઇ અતિથિ આવે તો આપણે તેનો બનતો આદર સત્કાર કરીએ છીએ. પણ જો તમારા ઘરની બહાર કોઇ મગર તરતો દેખાય તો આંગણે આવેલા આવા અતિથિને જોઇને ભલ ભલાને શ્વાસ અધ્ધર થઇ જાય છે. ત્યારે આવું જ કંઇક અમેરિકાની એક મહિલા સાથે બન્યું છે. નોંધનીય છે કે અમેરિકાના ટેક્સાસમાં હાલ ભારે વરસાદ બાદ પૂર આવતા મોટી સંખ્યામાં જાન માલને નુક્શાન થયું છે. આ તમામની વચ્ચે સૌથી ખતરનાક વાત તે બની છે કે નદીના મગર પાણી ભરાવાના કારણે લોકોના ઘરની પાસે આવી ગયા છે. જે અંગે અધિકારીઓએ પણ લોકોને સચેત રહેવાની સૂચના આપી હતી. આ તમામની વચ્ચે ટેક્સાસની એક મહિલાએ પોતાના ઘરનો એક વીડિયો શેયર કર્યો છે. જેમાં તેના આંગણે કેવી રીતે મગર આવી ચઢ્યો હતો તે બતાવવામાં આવ્યું હતું.